Swaar straf vir polisiemoordenaars verwelkomDie Gautengse polisiehoof, lt.genl. Elia Mawela, het die lewenslange vonnisse vir drie polisiemoordenaars verwelkom en die ondersoekspan bedank wat verseker het hulle word in hegtenis geneem, skuldig bevind en gevonnis. Mawela het gesê die skuldigbevindings en swaar vonnis gaan ŉ duidelike boodskap stuur aan diegene wat die polisie wil aanval. Die Suid-Gautengse hooggeregshof het Nkululeko Ndebele (39), Siyabogna Mkhiza (42) en Thokozani Mtshali (43) skuldig bevind aan die moord op konst. Malesela Frans Ledwaba. Ledwaba is in Maart 2015 tydens ŉ rooftog by Johannesburg se Parkstasie doodgeskiet. Kapt. Mavela Masondo, polisiewoordvoerder, het gesê die drie is ŉ bykomende 146 jaar elk opgelê vir gewapende roof, die besit van ongelisensieerde vuurwapens en ammunisie. Nog twee beskuldigdes, Mike Dube en Sfiso Dlomo, het verlede jaar uit aanhouding ontsnap. Dlomo is later aan natuurlike oorsake dood. Dube is nog soek. Die polisie doen ŉ beroep op mense wat weet waar hy hom bevind om die naaste polisiekantoor te verwittig.